Mgr. **Roman Ruhig** (\* 1971, Bratislava) je slovenský právnik a politik.

Vzdelanie a kariéra
-------------------

Roman Ruhig vyštudoval energetiku na Strednej odbornej škole v bratislavskej Záhorskej Bystrici. Následne získal titul banského inžinierstva v oblasti ťažby štrkopieskov. Je absolvent práva na Fakulte práva Janka Jesenského Vysokej školy Danubius v Sládkovičove.

Ruhig pracuje ako odborník na správne právo a ako koncipient v advokátskej kancelárii. Je konateľom viacerých spoločností.

V Piešťanoch Ruhig od roku 2006 vlastní národnú kultúrnu pamiatku, secesnú stavbu hotela Lipa, ktorý sa počas plánovanej rekonštrukcie zmenil na ruinu a v súčasnosti je väčšina z neho zbúraná. Krajský pamiatkový úrad v Trnave v roku 2012 zastavil búracie práce, nakoľko boli realizované v rozpore s projektovou dokumentáciou. V roku 2013 Ruhig tvrdil, že rekonštrukcia hotela bude hotová do roku 2015. V roku 2018 stavba stále ležala v zruinovanom stave.

Politická kariéra
-----------------

Vo voľbách do VÚC v roku 2013, Ruhig kandidoval na post predsedu Bratislavského samosprávneho kraja za stranu Nový Parlament. Do druhého kola však nepostúpil, keď v prvom kole skončil až na 10. mieste so ziskom 704 hlasov (0,59%). Tiež neúspešne kandidoval za poslanca BSK za obvod Rača a Vajnory.

V parlamentných voľbách v roku 2016 bol jedným z lídrov kandidátky Koalície Spoločne za Slovensko (zloženej zo strán Slovenská ľudová strana, PRÁVO A SPRAVODLIVOSŤ (za ktorú Ruhig kandidoval) a Nový Parlament), keď kandidoval z 2. miesta. Avšak, koalícia získala vo voľbách iba 1 776 hlasov - 0,06% celkového počtu hlasov, čo bolo najmenej zo všetkých politických strán, a do Národnej rady sa nedostala.

V komunálnych voľbách v roku 2018 kandidoval na primátora Bratislavy za stranu SLOVENSKÁ NÁRODNÁ JEDNOTA - strana vlastencov. Bol neúspešný, získal 2 010 hlasov, skončil na 6. mieste s 1,3% hlasov.

V roku 2019 kandiduje taktiež na post europoslanca vo voľbách do Európskeho parlamentu za Slovenskú ľudovú stranu Andreja Hlinku z 2. miesta na kandidátnej listine. V novembri 2019 vstúpil do strany Slovenská liga bývalého premiéra Vladimíra Mečiara a na sneme 9. novembra sa stal podpredsedom Slovenskej ligy.

Referencie
----------

1. ↑   *Roman Ruhig. O mne* [online]. [Cit. 2018-10-29]. Dostupné online. Archivované 2018-10-29 z originálu.
2. ↑
3. ↑
4. ↑  Karásek, Ján. *Slávny hotel Lipa zatiaľ neuvidí ani cent* [online]. Piešťany: Piešťanský denník, 19.5.2015, [cit. 2018-10-29]. Dostupné online.
5. ↑  Vojčiniak, Jozef. *Hanba Slovenska: Z piešťanského secesného hotela ostalo polorozpadnuté torzo*. Plus Jeden Deň, 22.10.2013, [cit. 2018-10-29].
6. ↑  Odborný (sumarizačný) útvar Ústrednej volebnej komisie. *Voľby do orgánov samosprávnych krajov 2013: Počet a podiel platných hlasov odovzdaných pre kandidátov na predsedov podľa samosprávnych krajov* [online]. Bratislava: ŠÚ SR, 2013-11-10, [cit. 2013-11-10]. Dostupné online. Archivované 2013-11-10 z originálu.
7. ↑
8. ↑
9. ↑
10. ↑   Výsledky komunálnych volieb 2018. *SME* (Bratislava: Petit Press). Dostupné online [cit. 2018-11-12]. ISSN 1335-4418.
11. ↑   *Predsedníctvo - HNUTIE SLOVENSKÁ LIGA* [online]. hnutieslovenskaliga.sk, [cit. 2019-11-29]. Dostupné online. Archivované 2020-09-29 z originálu.